Anɛ O ‘Ngɔɔ Juɛmi Kɛ Toɔ Saminya’ Lo?—Abɛ 3:21\nKANE NGƐ Acholi Afrikaans Albanian Amharic Angola Mumuihi A Gbi Arabic Armenian Australia Mumuihi A Gbi Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Mumuihi A Gbi Indonesian Isoko Italian Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigeria Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nBE KO nɛ be ɔ, ohiatsɛ bi nyumuyo ko hi si ngɛ kɔpe ko mi. Nihi nɛ a ngɛ kɔpe ɔ mi ɔ susu kaa e juɛmi tsu we ní kpakpa, enɛ ɔ he ɔ, a yeɔ e he fɛu. Ke nibwɔhi ba ma a mi ɔ, nihi nɛ a ngɛ kɔpe ɔ mi ɔ a kpɛti ni komɛ yeɔ e he fɛu ngɛ nibwɔ ɔmɛ a hɛ mi. A tsɛɛ jokuɛ nyumuyo ɔ, kɛkɛ a ngɔ sika hiɔ agbo kake, kɛ sika tsu nyafii nɛ e he jua wa pe sika hiɔ ɔ totoe enyɔ kɛ tsɔɔ lɛ. A deɔ lɛ ke: “Moo hla nɔ́ nɛ o suɔ.” Ke a de jã a, jokuɛ nyumuyo ɔ woɔ sika hiɔ agbo ɔ, kɛkɛ e tu fo kɛ je.\nLigbi ko ɔ, nubwɔ ko bi jokuɛ nyumuyo ɔ ke, “Anɛ o li kaa sika tsu ɔ he jua wa pe sika hiɔ ɔ totoe enyɔ lo?” Jokuɛ nyumuyo ɔ muɔ hɛlii ngɛ e nya he, nɛ e de ke, “Ee, i le.” Lɔ ɔ se ɔ, nubwɔ ɔ bi lɛ ke, “Lɛɛ mɛni he je nɛ o hii sika hiɔ ɔ woe ɔ? Ke o ngɔ sika tsu ɔ, o maa ná nɔ́ nɛ o wo ɔ totoe enyɔ!” Jokuɛ nyumuyo ɔ de ke, “Ke i wo sika tsu ɔ, nihi kɛ mi be jamɛ a fiɛmi ɔ fiɛe hu. O le sika hiɔ abɔ nɛ i bua nya amlɔ nɛ ɔ lo?” Jokuɛ nyumuyo nɛ ngɛ nyazia nɛ ɔ mi ɔ je su ko kpo, nɛ nikɔtɔmahi po ma nyɛ ma ná he se wawɛɛ. Su nɛ ɔ ji juɛmi.\nBaiblo ɔ de ke: “Ngɔɔ nile nitsɛnitsɛ, kɛ juɛmi ngɔ to saminya; ko ha nɛ a je o dɛ. Kɛkɛ ɔ, o maa nyɛɛ tɛɛ ngɛ he jɔmi mi, nɛ o be nɔ́ tɛe.” (Abɛ 3:21, 23) Enɛ ɔ tsɔɔ kaa ke wa le nɔ́ nɛ ji “juɛmi” nitsɛnitsɛ kɛ bɔ nɛ a kɛ tsuɔ ní ha a, e maa po wa he piɛ. E yeɔ bua wɔ nɛ wa ‘nyɛɛɔ tɛɛ’ nɛ wa tɛ we nɔ́, nɛ wa nyɛɔ daa kahi a nya.\nMƐNI JI JUƐMI NITSƐNITSƐ?\nE slo juɛmi nitsɛnitsɛ ngɛ nile kɛ nɔ́ sisi numi he. Ke nɔ ko kase níhi fuu, aloo e le níhi fuu nɛ ji anɔkuale ɔ, a deɔ ke jamɛatsɛ ɔ ngɛ nile. Ke nɔ ko nyɛɔ yɔseɔ bɔ nɛ nɔ́ ko kɛ nɔ́ kpa ko kpaa gbi ha a, a deɔ ke jamɛatsɛ ɔ nuɔ nɔ́ sisi. Se nɔ nɛ ngɛ juɛmi ɔ ngɔɔ nile kɛ piɛɛ nɔ́ sisi numi he, nɛ e kɛ tsuɔ ní.\nKaa nɔ hyɛmi nɔ́ ɔ, eko ɔ, nɔ ko ma nyɛ maa ngɔ be kpiti ko kɛ kase womi nɛ ji Mɛni Tutuutu Ji Baiblo ɔ Tsɔɔmi? ɔ, nɛ e maa nu sisi. Eko ɔ, benɛ a kɛ lɛ ngɛ Baiblo ɔ kase ɔ, e ma ha hetohi nɛ da. E ma nyɛ ma bɔni asafo mi kpehi yami, nɛ e ma ha sanehi a heto nɛ da po. Enɛ ɔ tsuo ma nyɛ maa tsɔɔ kaa e ngɛ hɛ mi yae ngɛ Mawu jami mi. Se anɛ lɔ ɔ tsɔɔ kaa e ná juɛmi nitsɛnitsɛ lo? Dɛbi. Eko ɔ, e nuɔ nɔ́ sisi mlamlaamla kɛkɛ. Se ke e kɛ nile kɛ níhi a sisi numi nɛ e ná a tsu ni saminya, nɛ e kɛ anɔkuale ɔ ba e je mi ɔ, lɔ ɔ maa tsɔɔ kaa e ná juɛmi nitsɛnitsɛ. Ke e mwɔɔ yi mi kpɔ nɛ da, nɛ e susuɔ níhi a he kɛ yaa tsitsaa a, lɔ ɔ maa tsɔɔ heii kaa e ji juɛmitsɛ.\nWa naa Yesu nɔ́ hetomi nɔ́ nɛ kɔɔ nyumuhi enyɔ nɛ a ma tsu ko ɔ he ngɛ Mateo 7:24-27 ɔ. Nyumu nɛ ɔmɛ a kpɛti nɔ kake ngɛ ‘nile.’ E susu nɔ́ nɛ ma nyɛ maa ba hwɔɔ se ɔ he, nɛ e ma e tsu ɔ ngɛ tɛ sa nɔ. E susu níhi a he kɛ ya tsitsaa, nɛ e kɛ ga tsu ní. E susuu we kaa e sa nɛ e ya ma tsu ɔ ngɛ zia nɔ, akɛnɛ hiɔ kɛ dengme be jã peemi mi ɔ he je. Juɛmitsɛ ji lɛ, enɛ ɔ he ɔ, e susu nɔ́ nɛ ma nyɛ maa je nɔ́ nɛ e maa pee ɔ mi kɛ ba hwɔɔ se ɔ he. Enɛ ɔ he ɔ, benɛ kɔɔhiɔ ngua ko fia wawɛɛ ɔ, e tsu ɔ hule we. Lɔ ɔ sane bimi ɔ ji, Mɛni blɔ nɔ wa ma nyɛ maa gu kɛ ná su nɛ se be nɛ ji juɛmi nitsɛnitsɛ ɔ eko, nɛ wa kɛ to?\nKƐ MA PLƐ KƐ NÁ JUƐMI NITSƐNITSƐ HA KƐƐ?\nKekleekle ɔ, mo kadi kaa Mika 6:9 (NW) ɔ de ke: “Nyɛ nihi nɛ nyɛ ngɛ juɛmi ɔ, nyɛɛ ye Mawu biɛ ɔ gbeye.” Yehowa biɛ ɔ nɛ a maa ye gbeye ɔ tsɔɔ kaa, a maa bu lɛ. E tsɔɔ kaa wa ma ná bumi nɛ mi kuɔ kɛ ha nɔ́ nɛ e biɛ ɔ tsɔɔ ɔ, kɛ e sisi tomi mlaahi. Loko o ma nyɛ maa bu nɔ ko ɔ, e sa nɛ o le e susumi. Kɛkɛ ɔ, o ma nyɛ maa ngɔ o hɛ kɛ fɔ e nɔ, nɛ o maa kase ní kpakpahi nɛ e peeɔ ɔ. Ke wa susuɔ bɔ nɛ níhi nɛ wa peeɔ mwɔnɛ ɔ ma nyɛ maa sa huɛ bɔmi nɛ ngɛ waa kɛ Yehowa wa kpɛti hwɔɔ se ɔ he, nɛ wa daa e sisi tomi mlaahi a nɔ kɛ mwɔɔ wa yi mi kpɔ ɔ, lɔ ɔ maa tsɔɔ kaa wa ná juɛmi nitsɛnitsɛ.\nNɔ́ nɛ ji enyɔ ɔ, Abɛ 18:1 deɔ ke: “Nihi nɛ suɔ mɛ nitsɛmɛ a he ɔ, a kɛ nɔ kpa pee we nɔ́ ko. Nɔ́ ko nɛ nihi tsuo le kaa e hi ɔ, mɛɛ lɛɛ a deɔ ke e hí.” Ke wa hyɛ we nɛ hi ɔ, wa ma tsɔ wa he kɛ je Yehowa kɛ e we bi a he. Bɔ nɛ pee nɛ wa ko tsɔ wa he ɔ, e sa nɛ waa kɛ wa nyɛmimɛ nɛ a yeɔ Mawu gbeye, nɛ a kɛ e sisi tomi mlaahi tsuɔ ní ɔ nɛ bɔ. Ke e maa hi ɔ, e sa nɛ waa ya Matsɛ Yemi Asa a nɔ be fɛɛ be, nɛ waa kɛ nyɛmimɛ nɛ bɔ daa. Ke wa ya asafo mi kpehi ɔ, e sa nɛ waa kɛ wa juɛmi nɛ ma níhi nɛ a ngɛ wɔ tsɔɔe ɔ nɔ, nɛ wa ha nɛ e sɛ wa tsui mi.\nJehanɛ hu ɔ, ke wa sɔle kɛ ha Yehowa kɛ je wa tsui mi tsuo ɔ, lɔ ɔ ma ha nɛ wa maa hɛ wɔ kɛ su Yehowa he. (Abɛ 3:5, 6) Ke wa ngɛ Baiblo ɔ kɛ womihi nɛ Yehowa asafo ɔ pee ɔ kanee, nɛ waa kɛ wa juɛmi kɛ wa tsui tsuo nyɛɛ se ɔ, wa ma nyɛ maa hyɛ níhi kɛ ya tsitsaa, nɛ wa maa pee nɔ́ nɛ sa. E sa nɛ waa kplɛɛ ga womi nɛ nihi nɛ a ngɛ níhi a si kpami ɔ kɛ ma ha wɔ ɔ hu nɔ. (Abɛ 19:20) Ke wa peeɔ jã a, ‘nɔ́ ko nɛ nihi tsuo le kaa e hi ɔ, wa be dee ke e hí.’ Mohu ɔ, wa ma ná juɛmi nitsɛnitsɛ.\nKƐ JUƐMI NITSƐNITSƐ MAA YE BUA YE WEKU Ɔ HA KƐƐ?\nJuɛmi nitsɛnitsɛ ma nyɛ maa po wekuhi a he piɛ. Kaa nɔ hyɛmi nɔ́ ɔ, Baiblo ɔ tsɔɔ kaa e sa nɛ yogbayo nɛ “bu” e huno. (Efe. 5:33) Mɛni huno ko ma nyɛ maa pee konɛ e yo ɔ nɛ bu lɛ? Ke e nyɛ e yo ɔ nɔ kaa e bu lɛ ɔ, e yo ɔ maa bu lɛ ngɛ be kpiti ko mi kɛkɛ. Bɔ nɛ pee nɛ pɛ ko ba a, yo ɔ ma nyɛ ma je bumi kpo be mi nɛ e huno ɔ ngɛ e kasa mi pɛ. Se ke e huno ɔ be e kasa mi ɔ, anɛ e maa bu lɛ lo? Eko ɔ, e be lɛ bue fɛɛ. E sa nɛ huno ɔ nɛ susu nɔ́ nɛ ma nyɛ ma ha nɛ e yo ɔ nɛ bu lɛ daa a he. Ke huno ɔ je mumi ɔ yiblii ɔ kpo, nɛ e suɔ e yo ɔ, nɛ e mi mi jɔ ɔ, e yo ɔ maa bu lɛ wawɛɛ nitsɛ. Ngɛ anɔkuale mi ɔ, e biɔ nɛ yogbayo nɛ e ji Kristofo no ɔ nɛ bu e huno ɔ wawɛɛ, e huno ɔ kɛ lɛ hii si saminya jio, e kɛ lɛ hí si saminya jio.—Gal. 5:22, 23.\nBaiblo ɔ tsɔɔ hu kaa e sa nɛ hunomɛ nɛ a suɔ a yihi. (Efe. 5:28, 33) Eko ɔ, ní komɛ yɛ nɔ saminya nɛ e sa kaa nyumu ɔ nɛ le. Se akɛnɛ yo ɔ ngɛ hlae nɛ e huno ɔ nɛ suɔ lɛ he je ɔ, e ma susu kaa e sa nɛ e ngɔ kɛ laa lɛ. Se ke e pee jã a, anɛ lɔ ɔ tsɔɔ kaa e ngɛ juɛmi nitsɛnitsɛ lo? Ke e huno ɔ ba le sane ɔ pee se ɔ, mɛni maa je mi kɛ ba? Anɛ e huno ɔ maa suɔ lɛ wawɛɛ lo? Enɛ ɔ ma nyɛ maa ngɔ haomi kɛ ba. Se ke e hla be nɛ sa, nɛ e je he si bami mi nɛ e kɛ e huno ɔ susu níhi a he ɔ, eko ɔ, e huno ɔ bua maa jɔ e he wawɛɛ. Nɛ lɔ ɔ ma ha nɛ e huno ɔ maa suɔ lɛ wawɛɛ.\nBɔ nɛ o gblaa o bimɛ a tue ha mwɔnɛ ɔ nɛ maa tsɔɔ kaa hwɔɔ se ɔ, a kɛ mo maa sɛɛ ní, aloo a kɛ mo be ní sɛɛe\nE sa nɛ fɔli nɛ a ngɔ Yehowa blɔ tsɔɔmi kɛ tsɔse a bimɛ, nɛ a ye bua mɛ konɛ a je bumi kpo. (Efe. 6:1, 4) Anɛ enɛ ɔ tsɔɔ kaa e sa nɛ fɔli nɛ a wo a bimɛ mlaahi fuu ngɛ nɔ́ nɛ e sa kaa a pee kɛ nɔ́ nɛ e sɛ kaa a pee ɔ he lo? E sɛ kaa fɔli nɛ a wo a bimɛ ɔmɛ mlaa ngɛ we ɔ mi kɛkɛ, aloo a tsɔɔ tue gblami nɛ ngɛ mlaa nɛ ɔmɛ a he kɛkɛ. Mohu ɔ, fɔlɔ nɛ ngɛ juɛmi nitsɛnitsɛ ɔ yeɔ bua e bi ɔ konɛ e le nɔ́ he je nɛ e sa kaa e bu tue.\nKaa nɔ hyɛmi nɔ́ ɔ, ngɔɔ lɛ kaa jokuɛ ko tu nɔ buimi munyu kɛ tsɔɔ e fɔli ɔmɛ a kpɛti nɔ kake. Ke a gbe lɛ aloo a gbla e tue amlɔ nɔuu ɔ, zo ma nyɛ maa gbe lɛ, nɛ eko ɔ, e maa pee dii. Se kɛ̃ ɔ, e mi mi ma nyɛ ma fu ngɛ e tsui mi, nɛ lɔ ɔ ma nyɛ ma ha nɛ e yu e he ngɛ e fɔli ɔmɛ a he.\nFɔli nɛ a ngɛ juɛmi nitsɛnitsɛ ɔ ma susu tue gblami nɛ e sa kaa a kɛ ha a bimɛ ɔmɛ a he, nɛ a ma susu nɔ́ nɛ maa je mi kɛ ba hwɔɔ se ɔ he hulɔ. Ke bimɛ pee nɔ́ ko, nɛ lɔ ɔ ha nɛ fɔli ɔmɛ hao ɔ, e sɛ nɛ a ngɔ abofu kɛ tsu he ní amlɔ nɔuu. Eko ɔ, a ma nyɛ ma tsu he ní pee se ngɛ kɔkɔɔ mi, nɛ a je suɔmi mi nɛ a kɛ jokuɛ ɔ nɛ susu níhi a he. E sa nɛ a tsɔɔ lɛ kaa Yehowa suɔ kaa bimɛ nɛ a bu a fɔli tue konɛ a ná neneene wami. Kɛkɛ ɔ, ke jokuɛ ɔ je bumi kpo kɛ tsɔɔ e fɔli ɔmɛ ɔ, lɔ ɔ maa tsɔɔ kaa e ngɛ bumi kɛ ha Yehowa hulɔ. (Efe. 6:2, 3) Ke fɔli gu blɔ nɛ ɔ nɔ kɛ ye bua a bi ɔ, e ma nyɛ maa ta e tsui he wawɛɛ. E maa na kaa e fɔli ɔmɛ susuɔ e he, nɛ e maa bu mɛ wawɛɛ. Enɛ ɔ ma ha nɛ ke jokuɛ ɔ kɛ nyagba ko kpe ɔ, e he be wae ha lɛ kaa e ma ba bɔ e fɔli ɔmɛ.\nE yeɔ fɔli komɛ a tsui kaa a maa gbla a bimɛ ɔmɛ a tue, ejakaa a susuɔ kaa ke a pee jã a, a bimɛ ɔmɛ maa hao. Enɛ ɔ he ɔ, a gbla we a bimɛ ɔmɛ a tue. Se ke jokuɛ ɔ wa a, kɛ e maa pee e ní ha kɛɛ? Anɛ e maa ye Yehowa gbeye, nɛ e maa na nɔ́ he je nɛ juɛmi ngɛ mi kaa e kɛ Mawu sisi tomi mlaahi ma tsu ní ɔ lo? Anɛ e maa ngɔ e tsui kɛ e juɛmi tsuo kɛ sɔmɔ Yehowa lo, aloo e ma kua Yehowa sɔmɔmi?—Abɛ 13:1; 29:21.\nKe nɔ ko maa ngɔ tso kɛ kpɛ́ nɔ́ ko ɔ, e jeɔ blɔ nɛ e susuɔ nɔ́ nɛ e ngɛ hlae nɛ e kpɛ́ ɔ he. E kpɛ́ we tso ɔ he fɛɛ he ko kɛkɛ, kɛ juɛmi ɔ kaa nɔ́ kpakpa ko maa je mi kɛ ba. Fɔli nɛ a ngɛ juɛmi nitsɛnitsɛ ɔ, ngɔɔ be fuu kɛ kaseɔ Yehowa sisi tomi mlaahi nɛ a kɛ tsuɔ ní. Enɛ ɔ tsɔɔ kaa a yeɔ Yehowa biɛ ɔ gbeye. A je we a he ngɛ Yehowa kɛ e we asafo ɔ he, enɛ ɔ he ɔ, a naa juɛmi, nɛ a kɛ fiaa a weku ɔ kɛ maa si.\nWaa kɛ si fɔfɔɛhi nɛ ma nyɛ ma tsake wa si himi kpeɔ daa ligbi. Eko ɔ, e maa pee mo kaa o pee sane ɔ he nɔ́ ko amlɔ nɔuu, nɛ o mwɔ o yi mi kpɔ ngɛ he. Se mɛni he je nɛ o tui o tsui si nɛ o susu he saminya a? Mo susu nɔ́ nɛ ma nyɛ maa je yi mi kpɔ nɛ o maa mwɔ ɔ mi kɛ ba hwɔɔ se ɔ he. Hla Yehowa blɔ tsɔɔmi se blɔ, nɛ o kɛ juɛmi nɛ e haa mo ɔ nɛ tsu ní. Lɔ ɔ maa tsɔɔ kaa wa ngɔ juɛmi nitsɛnitsɛ kɛ to, nɛ e ma he wa yi wami.—Abɛ 3:21, 22.